
Különböző fehérvérsejtek orális tirozin-kináz gátlószerek iránti érzékenységének összehasonlító vizsgálata

Kulcsszavak: tirozin-kináz; dasatinib; gyógyszerhatékonyság; fehérvérsejtek; in vivo hatásvizsgálat
Bevezetés: A tirozin-kináz gátlószerek fontos szerepet játszanak számos daganatos, hematológiai és gyulladásos betegség célzott kezelésében. Munkacsoportunk korábban kidolgozott egy eljárást az orálisan adagolt tirozin-kinázok biokémiai hatásának mérésére egerek keringő neutrofil granulocitáiban. Kísérleteink célja az orális tirozin-kináz gátlószerek vizsgálatának a kiterjesztése az összes fő keringő fehérvérsejt-típusra, és ezáltal a különböző fehérvérsejt-típusok érzékenységének összehasonlító vizsgálata.
Módszerek: Kísérleti egerektől származó vérmintákban fluoreszcensen jelölt sejtfelszíni antitestek segítségével azonosítottuk a különböző fehérvérsejteket (neutrofil és eozinofil granulociták, monociták, B- és T-sejtek). A sejtfixálást és permeabilizálást követően az tirozinon foszforilált intracelluláris fehérjéket anti-foszfotirozin antitestek segítségével jelöltük. Az egyes fehérvérsejt-populációkon belüli bazális tirozin-foszforilációt a minták áramlási citometriás vizsgálatával határoztuk meg. Vizsgáltuk a tirozin-kináz gátlószer dasatinib hatását is.
Eredmények: Az általunk továbbfejlesztett módszerrel jelentősen eltérő bazális tirozin-foszforilációt tapasztaltunk az egyes sejttípusokban: a legmagasabb szignált a neutrofilek, a legalacsonyabbat a B-sejtek mutatták. A módszer specificitását tirozin-foszforilált foszfopeptiddel végzett kompetíciós vizsgálatokkal igazoltuk. Két órával az 50 mg/kg dasatinib orális adását követően minden fehérvérsejt-típusban jelentősen csökkent bazális tirozin-foszforiláció. A hatás különösen kifejezett volt a T-sejtekben, míg a B-sejtek bizonyultak a legkevésbé érzékenynek a gátlószer iránt. Dózis-hatás vizsgálatok szerint a T-sejtekben már 5 mg/kg dasatinib lényegében teljes gátlást okozott, míg B-sejtekben 50 mg/kg dózis is csak kb. 80%-os gátlást eredményezett. A dasatinib dózis-hatásának és a foszforiláció időbeli lefolyásának az összetett vizsgálatával a T-sejtekben jelentős mértékű és elnyúló, míg a B-sejtekben kisebb mértékű és átmeneti foszforiláció-gátlás jelentkezett. A többi fehérvérsejt-típus köztes fenotípust mutatott.
Megbeszélés: A módszer jól alkalmazható a különböző fehérvérsejtek bazális tirozin-foszforilációjának összehasonlító vizsgálatára. A vizsgált fehérvérsejt-típusok közül a T-sejtek bizonyultak a legérzékenyebnek a dasatinib iránt.



